Go’dagen

Go'dagen er en skulptur av billedhugger Tone Thiis Schjetne. Den er totalt ca 175 cm høy og støpt i bronse. Den ble laget i 1980 og finnes i to eksemplarer: En står i Stavanger og én i Trondheim. 

I Trondheim står skulpturen like ved Torvet, og blir ofte kalt Torgkona. Stavanger fikk sin skulptur midt på 1980-tallet. I forbindelse med Stavanger Festdager 1983 ble flere verk av ulike billedhuggere utstilt i Bjergstedparken. Go'dagen var en av disse skulpturene. Flere i Stavanger ønsket å beholde skulpturen, som de allerede hadde gitt kjælenavnet Kånå, da utstillingen var over. Dette ble gjort mulig gjennom en kroneruling blant næringsdrivende i sentrum og byens øvrige befolkning.

Kånå ble satt opp på torget i Stavanger og sto der i rundt 20 år. I midten av januar 2005, i forbindelse med byggingen av Tusenårsstedet, ble hun flyttet til Lille Sølvbergtorget, midt i den gamle delen av sentrum.Nerheim, Ole S. (2009) «Skulpturinspektør – en annerledes sommerjobb». Rogalands Avis, 26.06.2009, s. 32

Trondheim kommune kjøpte sin utgave av Go'dagen noe senere enn Stavanger, i 1983. Hun står oppstilt rett utenfor der hvor byens turistkontor tidligere lå, like ved torget. 

En liten statuett-utgave av Go'dagen deles ut til mottagerne av Trondheim kommunes kulturpris.

Modellen til Go'dagen var Anna Kornelia Holm, en kvinne fra Skjervøy i Troms, som kom til Trondheim som ung pike for å arbeide som hushjelp.En kort biografi over Anna Holm, bl.a. med et foto som viser portrettlikheten med Go'dagen  Besøkt 2012-03-12 Hun arbeidet aldri som torgkone, selv om enkelte har trodd det, fordi skulpturen av og til blir kalt Torgkona.Bendiksen, Sveinung (2005) «Trønderen 'Kånå' flyttes fra Torget.» Stavanger Aftenblad, 06.01.2005, s. 52 Etter krigen var Anna Holm pensjonist og tilbrakte mye av sin tid på torget i Trondheim, eller hun satt på en benk ved Nidarosdomen. Alle som hilste, fikk et blidt «Go'dagen» til svar.Nordstrand, Jan (2002) «Byhistorie bak bunkersmurer». Adresseavisen, 29.01.2002, s. 6 Tone Thiis Schjetne hadde lagt merke til kona som gikk rundt og hilste på folk. Hun fikk lyst til å lage en studie av henne og i 1957 satt Anna Holm modell for henne. Holm skal også ha sittet modell for Tone Thiis Schjetnes mor, kunstneren Greta Thiis.

Da Schjetne rundt 1980 ønsket å lage en stor skulptur av kona, tok hun med den lille skulpturen som modell og reiste til Paris for å realisere dette.Leirdal, Kristofer og Arne Gunnarsjaa (red.) Billedhuggeren Tone Thiis Schjetne, s. 72–73. Trondheim, Tapir, 2003. ISBN 82-519-1917-7 Resultatet ble Go'dagen.
Referanser

Kategori:Norske skulpturer
Kategori:Kultur i Trondheim
Kategori:Kultur i Stavanger
Kategori:Midtbyen (Trondheim)